b"\n_START_ARTICLE_\nAleksandr Vinokurov\n_START_SECTION_\nProfesjonell karriere\n_START_PARAGRAPH_\nVinokurov ble profesjonell i 1997 da p\xc3\xa5 laget Casino. Gjennombruddet kom i 1999 da han vant Quatre Jours de Dunkerque og Dauphin\xc3\xa9 Lib\xc3\xa9r\xc3\xa9. I 2000 ble han med i Team Telekom. Samme \xc3\xa5r tok han s\xc3\xb8lvmedalje i landeveisrittet i OL i Sydney, bak lagkameraten Jan Ullrich. Han vant ogs\xc3\xa5 en etappe i Vuelta a Espa\xc3\xb1a._NEWLINE_I 2003 vant han Paris\xe2\x80\x93Nice, kun et par dager etter at hans venn og landsmann Andrej Kiviljov d\xc3\xb8de etter en velt p\xc3\xa5 andre etappe. N\xc3\xb8yaktig 40 dager senere, som er tradisjonell s\xc3\xb8rgeperiode i Kasakhstan, vant han Amstel Gold Race. Han dediserte begge seire til Kiviljov, og sa ved en anledning at han syklet med styrken fra to menn. Samme \xc3\xa5r vant han Sveits rundt og en etappe i Tour de France hvor han sammenlagt ble nr. 3. I denne utgaven av Tour de France angrep han praktisk talt p\xc3\xa5 hver eneste fjelletappe, og det var slik han fikk etappeseieren. Dessverre for Vinokurov fikk han ikke noe s\xc3\xa6rlig hjelp fra lagkameratene i fjellene. Paolo Savoldelli og Cadel Evans hadde slitt med skader mesteparten av sesongen, og Santiago Botero, som i utgangspunktet var tiltenkt kapteinsrollen, var slett ikke i form. Imidlertid syklet Vino s\xc3\xa5 bra at det ikke betydde noe f\xc3\xb8r p\xc3\xa5 den siste skikkelige fjelletappen. Da m\xc3\xa5tte han slippe opp det nest siste fjellet og 3.-plassen hans i sammendraget kunne g\xc3\xa5 tapt. Mot slutten av dette fjellet og et stykke opp i det siste fikk han hjelp av Botero og Giuseppe Guerini, men den siste delen m\xc3\xa5tte han kj\xc3\xb8re alene. Likevel klarte han \xc3\xa5 begrense tidstapet, og forsvarte 3.-plassen, selv om han tapte tid til konkurrentene._NEWLINE_I 2004 var han en av favorittene i Tour de France, men et par uker f\xc3\xb8r start brakk han skulderen i Sveits rundt, og mistet dermed touren._NEWLINE_Sesongen 2005 viste Vinokurov igjen god form, han vant det eldste klassiske rittet, Li\xc3\xa8ge\xe2\x80\x93Bastogne\xe2\x80\x93Li\xc3\xa8ge, en etappe i Dauphin\xc3\xa9 Lib\xc3\xa9r\xc3\xa9, og det nasjonale mesterskapet hjemme i Kasakhstan._NEWLINE_F\xc3\xb8r og under Tour de France 2005 var det en del uklarheter og spekulasjoner med hensyn til hvem Team T-Mobile egentlig skulle kj\xc3\xb8re for; Vinokurov som ble nr. 3 i 2003, Andreas Kl\xc3\xb6den som ble nr. 2 i 2004, eller kapteinen Jan Ullrich som ble nr. 4 i 2004. Vinokurov ble til slutt nr. 5 sammenlagt, etter \xc3\xa5 ha vunnet siste etappe, noe som gav han verdifulle bonussekunder._NEWLINE_Kontrakten med T-Mobile gikk ut i 2005, og Liberty Seguros ble hans nye lag. I mai 2006 ble sportsdirekt\xc3\xb8ren Manolo Saiz arrestert i forbindelse med dopingskandalen Operaci\xc3\xb3n Puerto, og sponsoren trakk seg. En koalisjon av selskaper fra Kasakhstan tok over, og laget ble kalt Astana-W\xc3\xbcrth. Laget fikk ikke stille i Tour de France 2006 fordi fem av rytterne var innblandet i dopingskandalen._NEWLINE_Astana-W\xc3\xbcrth fikk klarsignal til \xc3\xa5 starte i Vuelta a Espa\xc3\xb1a 2006, og Vinokurov, som ikke hadde f\xc3\xa5tt sjansen til \xc3\xa5 vise seg fram i Tour de France, fikk sterk konkurranse av favoritten Alejandro Valverde som brakk kravebeinet i Tour de France. Vinokurov var sv\xc3\xa6rt offensiv og angrepsvillig og trakk det lengste str\xc3\xa5et, vant sammenlagt og tre etapper._NEWLINE_Vinokurov var p\xc3\xa5 forh\xc3\xa5nd utpekt som den st\xc3\xb8rste favoritten til \xc3\xa5 vinne Tour de France 2007. Et stygt fall p\xc3\xa5 den femte etappen f\xc3\xb8rte til at han m\xc3\xa5tte sy 24 sting i kn\xc3\xa6rne og han p\xc3\xa5dro seg skader i skulderen og rompa. Han tapte mye til de andre forh\xc3\xa5ndsfavorittene, men p\xc3\xa5 tempoetappen 21. juli var han tilbake og vant med over et minutt til nestemann. To dager seinere gikk han til topps p\xc3\xa5 den 196 km lange 15. etappen. Dagen etter ble det kjent at han hadde avlagt positiv dopingpr\xc3\xb8ve (bloddoping) etter seieren p\xc3\xa5 den 13. etappen, ga positivt utslag p\xc3\xa5 bloddoping. Hele Astana-laget trakk seg fra rittet etter sterk anmodning fra rittledelsen._NEWLINE_6. desember 2007 ble han utestengt i ett \xc3\xa5r av sitt eget forbund. Dagen etter gav Vinokurov beskjed at han gav seg med sykkelsport._NEWLINE_I 2009 valgte Vinokurov likevel \xc3\xa5 gj\xc3\xb8re comeback. Han stilte for det kasakhstanske landslaget 2. august i sitt f\xc3\xb8rste ritt, Castillon-la-Bataille, og i Tour de l'Ain 8. august._NEWLINE_Hans st\xc3\xb8rste seier etter utestengelsen var Li\xc3\xa8ge\xe2\x80\x93Bastogne\xe2\x80\x93Li\xc3\xa8ge i 2010. Han tok ogs\xc3\xa5 blant annet en etappeseier i Tour de France samme \xc3\xa5r._NEWLINE_F\xc3\xb8r Tour de France 2011 var han igjen en av de store favorittene til \xc3\xa5 vinne sammenlagt. F\xc3\xb8r den 9. etappe l\xc3\xa5 han godt an, men falt og brakk l\xc3\xa5rbeinet. Han kunngjorde p\xc3\xa5 fransk TV en uke senere at han kom til \xc3\xa5 legge opp. I l\xc3\xb8pet av h\xc3\xb8sten ble det klart at han hadde planer om \xc3\xa5 likevel fortsette, blant annet fordi laget trengte rankingpoengene hans._NEWLINE_Etter gull p\xc3\xa5 landeveisrittet i sommer-OL 2012 i London la Vinokurov opp. Han ble senere sportsdirekt\xc3\xb8r i Astana."